b'\n_START_ARTICLE_\nPernille H\xc3\xb8xbro\n_START_PARAGRAPH_\nPernille H\xc3\xb8xbro (f\xc3\xb8dt Foersom, 7. december 1959 i K\xc3\xb8benhavn) er en dansk advokat med m\xc3\xb8deret for H\xc3\xb8jesteret samt politiker for Det Konservative Folkeparti._NEWLINE_Hun er datter af salgschef Erling S\xc3\xb8rensen og hustru Birthe. Hun blev student fra Herlufsholm i 1978 og cand.jur. fra K\xc3\xb8benhavns Universitet i 1984. I 1989 -2017 var hun gift med advokat Claus H\xc3\xb8xbro._NEWLINE_Som politiker var H\xc3\xb8xbro oprindeligt medlem af Det Radikale Venstre, og hun var kommunalbestyrelsesmedlem og r\xc3\xa5dmand i Frederiksberg Kommune fra 1994, fra 2006 desuden viceborgmester. I 2007 forlod hun Det Radikale Venstre og var i en periode l\xc3\xb8sg\xc3\xa6nger, inden hun senere samme \xc3\xa5r meldte sig ind hos de Konservative. Hun fortsatte i f\xc3\xb8rste omgang som viceborgmester, men afgav denne post i 2008._NEWLINE_Som medlem af kommunalbestyrelsen p\xc3\xa5 Frederiksberg har H\xc3\xb8xbro varetaget en r\xc3\xa6kke tillidsposter, b\xc3\xa5de p\xc3\xa5 og uden for r\xc3\xa5dhuset. Ved Europa-Parlamentsvalget 2009 var hun kandidat for de Konservative, og siden kommunalvalget i 2009 har hun v\xc3\xa6ret indvalgt i kommunalbestyrelsen p\xc3\xa5 Frederiksberg for Det Konservative Folkeparti.'